32000D0479
L 192/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 юли 2000 година
относно въвеждането на Европейски регистър на замърсяващите емисии (EPER) в съответствие с член 15 от Директива 96/61/ЕО на Съвета относно комплексното предотвратяване и контрол на замърсяването (IPPC)
(нотифицирано под номер C(2000) 2004)
(тескт от значение за ЕИП)
(2000/479/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 96/61/ЕО на Съвета от 24 септември 1996 г. относно комплексното предотвратяване и контрол на замърсяването (1), и по-специално член 15, параграф 3 от нея,
като има предвид, че:
(1)
Член 15, параграф 3 от Директива 96/61/ЕО изисква държавите-членки да опишат и предоставят данни за главните емисии и отговорните източници.
(2)
Комисията ще публикува резултатите от описа на всеки три години и ще установи формати и особености за предаването на информация, осигурена от държавите-членки в съответствие с процедурата по член 19 от Директива 96/61/ЕО.
(3)
Мерките, предвидени в настоящото решение, са в съответствие със становището на комитета, посочен в член 19 от Директива 96/61/ЕО,
ПРИЕ НАСТОЯЩОТО РЕШЕНИЕ:
Член 1
1. Държавите-членки докладват на Комисията относно емисии от всички отделни обекти с една или повече дейности, както е посочено в приложение I към Директива 96/61/ЕО.
2. Докладът включва емисиите във въздуха и водата за всички замърсители, за които праговите стойности са надвишени; замърсителите, както и праговите стойности, са определени в приложение А1.
3. Данните за емисиите се докладват за всеки от обектите в съответствие с формата на приложение А2, посочвайки описание на всички дейности, както са споменати в приложение I от Директива 96/61/ЕО, със съответните категории източници и NOSE-P кодове, определени в приложение А3.
4. Държавите-членки предоставят на Комисията общ доклад, който включва националните общи стойности по всички докладвани замърсители за всяка една категория източници с основните дейности по приложение I и съответстващия NOSE-P код, както е определен в приложение А3.
Член 2
1. Държавите-членки докладват на Комисията на всеки три години.
2. Първият доклад от държавите-членки се изпраща на Комисията през юни 2003 г., предоставяйки данни за емисиите през 2001 г. (или изборно за 2000 г. или 2002 г., когато няма данни за 2001 г.).
3. Вторият доклад на държавите-членки се изпраща на Комисията през юни 2006 г., осигурявайки данни за емисиите през 2004 г.
4. От годината Т = 2008 занапред и в зависимост от резултатите от втория цикъл доклади държавите-членки се насърчават да изпращат ежегодно следващите доклади на Комисията през месец декември на годината Т, осигурявайки данни за емисиите през годината Т - 1.
Член 3
1. Комисията ще подпомага националните подготвителни семинари, организирани от държавите-членки, и ще подготви „Документ - ръководство за въвеждането на EPER“ до декември 2000 г. с включване на представители на промишлеността и консултации с комитета, посочен в член 19 от Директива 96/61/ЕО.
2. „Документът - ръководство за въвеждане на EPER“ ще се отнася за докладите и статистическите данни, включително тълкуване на дефинициите, качеството на данните и управлението на данните, методите за измерване на емисиите и подсписъците от специфични за сектора замърсители за категориите източници, както са определени в приложение А3.
3. След всеки цикъл доклади Комисията ще публикува резултатите от докладите на държавите-членки и ще преглежда процеса на докладване в рамките на шест месеца от датите на предаване за държавите-членки, както е посочено в член 2.
Член 4
1. Държавите-членки предоставят всички докладвани данни по електронен път.
2. Комисията, подпомагана от Европейската агенция по околна среда, ще направи данните от докладите обществено достъпни чрез разпространение по Интернет.
3. Специфичните дефиниции, използвани във връзка с докладването на емисиите, са дадени в приложение А4.
Член 5
Адресати на настоящото решение са държавите-членки.
Съставено в Брюксел на 17 юли 2000 година.